# Δήμος Ανατολικού Σελίνου

### Από τη Βικιπαίδεια, την ελεύθερη εγκυκλοπαίδεια

Ο Δήμος Ανατολικού Σελίνου είναι Δήμος του Νομού Χανίων, που προήλθε από την συνένωση των κοινοτήτων Καμπανού, Επανοχωρίου, Σκάφης, Ροδοβανίου, Σούγιας και Τεμενίων. Έδρα του δήμου είναι ο Καμπανός. Ο Δήμος κατά την απογραφή του 2001 είχε 1468 κατοίκους. Ο δήμος έχει έκταση 136,5 τ.χλμ και είναι κυρίως ορεινός. Η οικονομία της περιοχής βασίζεται κυρίως στην ελαιοπαραγωγή και δευτερευόντως στην κτηνοτροφία και τον τουρισμό (Σούγια).

## [Επεξεργασία] Διοικητική διαίρεση

### [Επεξεργασία] Δημοτικά Διαμερίσματα

Τα δημοτικά διαμερίσματα του δήμου είναι τα εξής:

- Δ.Δ. Ροδοβανίου, πληθυσμός 336 κάτοικοι, έκταση 14758 στρ., έδαφος ορεινό
- Δ.Δ. Σκάφης, 167 κάτοικοι, 8978 στρ., ορεινό
- Δ.Δ. Σούγιας, 262 κάτοικοι, 49521 στρ., ορεινό
- Δ.Δ. Τεμενίων, 97 κάτοικοι, έκταση: 9277 στρ., ημιορεινό
- Δ.Δ. Επανωχωρίου, 361 κάτοικοι, 47196 στρ., ορεινό
- Δ.Δ. Καμπανού, 245 κάτοικοι, 6827 στρ., ορεινό

### [Επεξεργασία] Οικισμοί

Ο δήμος αποτελείται από τους παρακάτω 22 οικισμούς, κατά σειρά πληθυσμού (σε παρένθεση), σύμφωνα με την απογραφή του 2001 source):

- Καμπανός (164)
- Πρινές (133)
- Επανωχώρι (112)
- Ροδοβάνι (111)
- Σούγια (97)
- Αγία Ειρήνη (73)
- Μάζα (65)
- Τεμένια (59)
- Σκάφη (57)
- Κουστογέρακο (51)
- Μονή (39)
- Λιβάδα (38)
- Πέρα Σκάφη (34)
- Αγριλές (32)
- Τσισκιανά (31)
- Καμάρια (28)
- Μαράλια (25)
- Αργαστήρι (22)
- Λιβαδάς (21)
- Παππαδιανά (7)
- Στράτοι (6)
- Σελινιώτικος Γύρος (0)

## [Επεξεργασία] Περιγραφή-αξιοθέατα

Ο Δήμος διασχίζεται από το σπάνιας φυσικής ομορφιάς φαράγγι της Αγίας Ειρήνης, που ξεκινάει από το ομώνυμο χωριό και καταλήγει στη θάλασσα (διασχίζεται με 2-3 ώρες πεζοπορίας). Στην έξοδο του φαραγγιού στο Λιβυκό Πέλαγος βρίσκεται ο παραθαλάσσιος οικισμός της Σούγιας, με μεγάλη παραλία, ο οποίος παρουσιάζει αξιόλογη τουριστική κίνηση τους καλοκαιρινούς μήνες, διαθέτοντας αρκετά δωμάτια, ταβέρνες και καφέ. Ένα άλλο φαράγγι στα όρια του Δήμου, είναι αυτό της Τρυπητής, το οποίο όμως είναι δύσβατο για τους μη ειδικούς. Στα όρια του δήμου βρίσκονται οι αρχαίες πόλεις της Ελύρου (κοντά στο Ροδοβάνι, έφτασε σε μεγάλη ακμή και σήμερα σώζωνται ερείπια), της Συίας (στη Σούγια, επίνειο της Ελύρου), της Λισσού (δυτικά της Σούγιας, επίσης επίνειο της Ελύρου, σώζεται Ασκληπιείο και ναός του Αγίου Κυρηκού), της Βιέννας (ανατολικά της Σούγιας) και της Υρτακίνας (κοντά στα Τεμένια, σώζωνται κυκλώπεια τείχη). Στα Τεμένια υπάρχουν ιαματικές πηγές, από τις οποίες παράγονται τα ομώνυμα αναψυκτικά. Ένδοξη είναι η ιστορία των χωριών της περιοχής κατά τα χρόνια της Ενετοκρατίας, της Τουρκοκρατίας και της γερμανικής κατοχής. Ο επισκέπτης επίσης μπορεί να δει ένα μεγάλο αριθμό τοιχογραφημένων βυζαντινών εκκλησιών όπως τον Άγιο Ονούφριο στον Καμπανό ή την Αγία Ειρήνη στη Σούγια. Το μεγαλύτερο πανηγύρι της περιοχής γίνεται στις 24 Αυγούστου, στον Άγιο Ευτύχη στα Τσισκιανά, προστάτη ολόκληρης της επαρχίας Σελίνου, το οποίο συγκεντρώνει πλήθος κόσμου.

## [Επεξεργασία] Υπηρεσίες

Στο Δήμο Ανατολικού Σελίνου υπάρχει Κ.Ε.Π. (στον Καμπανό), Αγροτικό Ιατρείο και Αστυνομικός Σταθμός (στον Καμπάνο και στη Σούγια), Νηπιαγωγείο, Δημοτικό Σχολείο και Ταχυδρομείο (στο Ροδοβάνι). Τα περισσότερα χωριά του Δήμου συνδέονται με υπεραστικό λεωφορείο (ΚΤΕΛ) με τα Χανιά και την Παλαιόχωρα.

## [Επεξεργασία] Δημοτικές εκλογές

Στις Δημοτικές εκλογές του 1998, ο κος Δημήτριος Μπασιάς έλαβε 1.043 ψήφους (52%), εξέλεξε 8 δημοτικούς συμβούλους και διατέλεσε Δήμαρχος μέχρι τις 31/12/2001. Ο κος Κωνσταντίνος Πρωτοπαπαδάκης έλαβε 964 ψήφους (48%) και εξέλεξε 5 δημοτικούς συμβούλους. source

Στις Δημοτικές εκλογές του 2002, ψήφισαν 1.831 επί 2.421 εγγεγραμένων. Έγκυρα 1.783. Ο κος Ελευθέριος Παπαδερός έλαβε 937 ψήφους (52,6%), εξέλεξε 8 δημοτικούς συμβούλους και εξελέγη Δήμαρχος. Ο κος Ιωσήφ Γεωργιακάκης έλαβε 846 ψήφους (47,4%) και εξέλεξε 5 δημοτικούς συμβούλους. source

Στις Δημοτικές εκλογές του 2006, ψήφισαν 1.810 επί 2.373 εγγεγραμένων. Έγκυρα 1.781. Ο κος Ελευθέριος Παπαδερός έλαβε 933 ψήφους (52,4%), εξέλεξε 8 δημοτικούς συμβούλους και επανεξελέγη Δήμαρχος μέχρι τις 31/12/2010. Ο κος Δημήτριος Μπασιάς έλαβε 848 ψήφους (47,6%) και εξέλεξε 5 δημοτικούς συμβούλους. source

## [Επεξεργασία] Συνδέσεις

- Περιγραφή του Δήμου
- Περιγραφή από το GTP
- Σελίδα για τη Σούγια

Ανακτήθηκε από "http://el.wikipedia.org../../../%CE%B4/%CE%AE/%CE%BC/%CE%94%CE%AE%CE%BC%CE%BF%CF%82_%CE%91%CE%BD%CE%B1%CF%84%CE%BF%CE%BB%CE%B9%CE%BA%CE%BF%CF%8D_%CE%A3%CE%B5%CE%BB%CE%AF%CE%BD%CE%BF%CF%85_4298.html"

Κατηγορίες: Δήμοι της Ελλάδας | Νομός Χανίων

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English
- Italiano
- Lumbaart